Ronald Coase

Ronald Harry Coase (født 29. desember 1910 i Willesden i Brent i London, død 2. september 2013 i Chicago) var en britisk økonom og professor i økonomi ved University of Chicago. Han ble tildelt Sveriges Riksbanks pris i økonomisk vitenskap til minne om Alfred Nobel i 1991.
Han er særlig berømt to artikler som er av økonomifagets mest siterte: I The Nature of the Firm fra 1937 introduserer han teorien om transaksjonskostnader for å forklare egenskaper og begrensningene ved å organisere økonomisk virksomhet som bedrifter. I artikkelen The Problem of Social Cost fra 1960 forklarer han hvordan eiendomsretter kan begrense negative eksternaliteter. Denne forklaringen har fått navnet Coase-teoremet og er et av de aller mest siterte artiklene i USAs rett.


== Karriere ==
Ronald Coase vokste opp i England og studerte fra 1929 til 1931 ved London School of Economics and Political Science (LSE). Hans vitenskapelige løpebane begynte i Dundee og Liverpool, men snart var han tilbake ved LSE. I 1951 ble han professor ved University of Buffalo i USA, og i 1958 vekslet hanm over til  University of Virginia, og så i 1964 til University of Chicago. Der var han Professor for Law and Economics frem til sin pensjonering i 1982. Han var medlem av Mont Pelerin Society.


== Transaksjonskostnader ==
Coase skrev i 1937 en kjent artikkel med tittelen The Nature of the Firm, der han stilte seg spørsmålet: Om markedet er så bra på sin oppgave, hvorfor finnes det da selskap som er planøkonomiske av natur. Hvorfor ansatte selskaper personer og bygde opp avdelinger når man like gjerne kunne kjøpe varer og tjenester på markedet. Gjennom å spørre selskaper og generalisere svarene drog han konklusjonen om at transaksjonskostnadene styrer. Markedets tilbud må granskes og vurderes og kontrakter må skrives. Det kreves både tid og penger å gjøre en transaksjon på markedet. Om effektivitetstapene som oppstår i selskapets planøkonomi er mindre enn transaksjonskostnadene for å kjøpe tjenesten eller varen på markedet, så kommer selskapet til å ansette folk og lage varen eller utføre tjenesten i selskapets regi.


== Miljøøkonomi ==
I 1960 publiserte Coase The Problem of Social Cost, som omfatter eksterne kostnader som blant annet miljøproblem. Før publiseringen hadde oppfatningen vært at slike problemer ikke kunne håndteres av markedet. Han viser imidlertid at dersom transaksjonskostnadene var null, kan markedet håndtere problemet fra et økonomisk perspektiv, uavhengig av hvem som er ansvarlig for eksterne kostnader. Det viktige er at en forpliktelse eksisterer.


== Publikasjoner ==
Coase, Ronald. "The Nature of the Firm". 1937  online versjon.
Coase, Ronald. "The Nature of the Firm" i Economica, Vol. 4, No. 16, November 1937 s. 386-405
Coase, Ronald. "The Nature of the Firm" i Readings in Price Theory, Stigler and Boulding, editors. Chicago, R. D. Irwin, 1952.
Coase, Ronald. "The Problem of Social Cost" i Journal of Law and Economics, v. 3, n°1 s. 1-44, 1960 online versjon.
Coase, Ronald. "Durability and Monopoly" i Journal of Law and Economics, vol. 15(1), s. 143-49, 1972.
Coase, Ronald. "The Institutional Structure of Production", The American Economic Review, vol.82, n°4, s. 713-719, 1992. (Nobel Prize lecture) online versjon


== Referanser ==


== Eksterne lenker ==
(en) Sveriges Riksbanks pris i økonomisk vitenskap til minne om Alfred Nobel 1991 hos Nobelprize.org
(en) Ronald Coase hos Nobelprize.org i forbindelse med tildelingen av Sveriges Riksbanks pris i økonomisk vitenskap til minne om Alfred Nobel 1991